Video: Versterking ontbied vir brand by Jhb-gebouDie gebou het Donderdagoggend (6 September 2018) weer vlamgevat. Foto: Twitter via @CoJPublicSafety Herman Mashaba, burgemeester van Johannesburg, het Donderdag versterking ontbied van brandbestryders van die Stad Ekurhuleni, Stad Tshwane en die OR Tambo Internasionale Lughawe om te help om ŉ brand in ŉ gebou in die Johannesburgse sakesentrum te blus. Die brand, waarin drie brandbestryders gesterf en agt ander beseer is, woed alreeds sedert Woensdagoggend. Brandbestryders kon die vlamme teen Woensdagaand onder bedwang bring, maar dit het Donderdag in die vroeë oggendure weer opgevlam. Dié gebou in Pixley ka Isaka Semestraat (voorheen Sauerstraat) huisves die departement van gesondheid, die departement van menslike nedersettings en die Bank van Lisbon. Mashaba was Donderdagoggend op die toneel en het ŉ beroep op die publiek gedoen om die gebied te vermy aangesien puin van die brand deur die lug trek. Ondanks dié versoek het talle mense in die gebied saamgedrom om te kyk hoe brandbestryders teen die vlamme baklei. Nana Radebe, woordvoerder van die Johannesburgse nooddienste, het aan Maroela Media gesê die brand woed steeds op die tiende verdieping, maar brandbestryders gebruik skuim om te verhoed dat die brand verder versprei. Dit brand ook tussen die 23ste en 16de verdieping. “Die wind het nou van rigting verander, so die vlamme is nou aan die ander kant van die gebou. Die brand is egter nie buite beheer nie en brandbestryders werk hard om die vlamme geblus te kry,” het sy gesê. Herman Mashaba, burgemeester van Johannesburg, op die toneel (6 September 2018). Foto: Twitter via@HermanMashaba Intussen het die Stad Johannesburg gesê indien die brand buite beheer raak, sal omliggende geboue ontruim word ter wille van die publiek se veiligheid. Mashaba het Donderdagoggend gesê dit is noodsaaklik dat geboue in die Johannesburgse sakesentrum nagegaan word om te verseker dat hulle aan die nodige veiligheidsregulasies voldoen. Dit kom nadat dit aan die lig gekom het dat die gebou wat tans aan die brand is tydens ŉ onlangse ondersoek slegs aan 21% van veiligheidsregulasies voldoen het. “Hierdie ongelukkige omstandighede kon vermy geword het. Nakoming en veiligheidsbehoeftes moet geprioritiseer word,” het Mashaba gesê. Die burgemeester het vroeër gesê die name van die oorledenes word weerhou totdat al hul naasbestaandes in kennis gestel is. The fire still continues to burn onsight,Joburg EMS are still fighting the blaze and will be joined by Ekhuruleni OR Tambo and Cape Town fire fighters #JoburgFire pic.twitter.com/srpqTOiAZr — Joburg Public Safety (@CoJPublicSafety) September 6, 2018